Василије Васа М. Симић (Београд, Кнежевина Србија, 10. јул/22. јул 1866 — Београд, Краљевина Југославија, 4. септембар 1931) био је српски правник, судија и адвокат. Студије правних наука је завршио у Београду, Паризу и Женеви. Председник београдског Варошког суда и краљевски тужилац при преком суду у процесу поводом "Ивањданског атентата", 1899. г. Након пада династије Обреновића 1903. г. превремено пензионисан на функцији судије Апелационог суда у Београду, када започиње адвокатску каријеру. Током оба балканска рата 1912. и 1913. г. као и Првог светског рата 1914-1918 г. борио се као резервни капетан прве класе при Врховној команди Српске војске те са њом преживео албанску голготу и повукао се на острво Крф 1916. г. Учесник битке на Кајмакчалану и пробоја Солунског фронта. Експерт на Конференцији мира у Паризу 1919. Преминуо је у Београду у шездесет петој години.